গত ২৪ এপ্রিল এ নির্বাচনের মেয়র, সংরক্ষিত মহিলা ও সাধারণ কাউন্সিলর পদের প্রার্থীরা প্রতীক বরাদ্দ পেয়েই কর্মী-সমর্থকদের নিয়ে মাঠে নেমেছেন। নানা কৌশল নিয়ে নিজেদের নির্বাচনী এলাকায় শুরু করেছেন গণসংযোগ। প্রতিদিনই বিভিন্ন এলাকায় ছুটে যাচ্ছেন ভোটারদের কাছে, ভোটারদের সঙ্গে করছেন কুশল বিনিময়, করছেন উঠান বৈঠক ও পথসভা। এসব প্রচার-প্রচারণাকালে প্রার্থী ও তাদের কর্মী-সমর্থকদের অনেকেই আচরণবিধি লঙ্ঘন করছেন। আচরণবিধি লঙ্ঘনের ঘটনা প্রতিরোধ করে নির্বাচনী পরিবেশ সুষ্ঠু ও স্বাভাবিক রাখতে প্রতিদিনই গাজীপুর সিটি করপোরেশনের ৫৭টি ওয়ার্ডের প্রতি তিনটি ওয়ার্ডের নির্বাচনী এলাকায় একজন করে নির্বাহী ম্যাজিস্ট্রেটের নেতৃত্বে ১৯টি ভ্রাম্যমাণ আদালত অভিযান চালাচ্ছে। এতেও থামছে না আচরণবিধি লঙ্ঘনের ঘটনা। বরং পাল্লা দিয়ে বাড়ছে।